**Binkoštni nagovor**

**Osilnica, Slovenija, 19. maj 2024**

V narodni baziliki v ameriški prestolnici Washington je ob kapelici Brezjanske Marije marmorna spominska plošča. V preteklem letu sem večkrat prebral zapis na tej plošči, preden sem v kapeli obhajal sveto mašo. Takole pravi: »V tej kapeli bo 15. avgusta vsako leto darovana sveta maša, v želji, da bi se krščanska vera in kultura Slovencev ohranili tudi v prihodnjih rodovih.«

Danes sem tu, neizmerno hvaležen, da sem prejel vero in kulturo te slovenske dežele. Jaz sem eden od prihodnjih rodov.

Moj prapraded Jakob Poje je v začetku 20. stoletja zapustil Osilnico in prišel v Ameriko, kjer se je nazadnje naselil v zvezni državi Kansas. Angleščina mu ni šla najbolje, dobro pa je poznal jezik vere: zaupanje v Boga in zanašanje na Svetega Duha. In od številnih darov, ki mu jih je naklonil Bog, je dajal tudi drugim. Vero je posredoval svojim otrokom in ta se je ohranila v vseh rodovih vse do današnjih dni.

Trenutno se ne razlikujem kaj dosti od svojega starega očeta. Pripotoval sem v državo, katere jezika ne govorim dobro. Edini besedi, ki sem se ju doslej naučil, sta »dober dan« in »na zdravje«. Pa vendar sem prišel, da bi z vami delil svojo vero. In danes obhajamo slovesni praznik binkošti, ko so besede apostolov razumeli vsi narodi, navzoči v Jeruzalemu, potem ko so prejeli dar Svetega Duha, ki je »Gospod, darovalec življenja«.

V današnji Božji besedi smo slišali pripoved apostolov o tem, *kaj* so binkošti. To je dan, ko je Bog svojemu ljudstvu, ki je Cerkev, poslal Svetega Duha. Dal nam je dar samega sebe. To je storil, potem ko je Jezus odšel v nebesa. Toda zakaj nam je poslal Svetega Duha?

Doslej še nikoli nisem napisal pridige, ki bi bila prevedena v jezik, ki ga ne obvladam, zato čestitke za prevod tega nagovora. Zdelo se mi je preprosto, če bi ob današnji binkoštni slovesnosti premišljevali prav o tem vprašanju: zakaj?

Razlog ni v tem, da bi lahko govorili različne človeške jezike, temveč da bi lahko v katerem koli jeziku ali jezikih, ki jih govorimo, lahko oznanjali »mogočna Božja dela«. To so prebivalci Jeruzalema slišali oznanjati apostole pred 2000 leti.

Kako pogosto uporabljamo svoje jezike za oznanjevanje Božjih del? Bog deluje v vsem našem življenju. Ali ste kdaj premišljevali o tem, kako Bog deluje v vašem življenju? Pomembno je, da si vzamemo čas in premišljujemo o tem. Nato pa bi morali svoje misli deliti z drugimi.

Jezus je dejal: »Ko pa pride Tolažnik, ki vam ga bom poslal od Očeta, Duh resnice, ki izhaja od Očeta, bo on pričeval o meni; in tudi vi pričujete, ker ste od začetka z menoj.«

Sveti Duh nam daje darove modrosti, umnosti, moči, strahu Božjega, pobožnosti, svéta in vednosti. To pomeni, da smo opremljeni z vsem, kar potrebujemo, da delimo zgodbe o tem, kako Bog deluje v naših življenjih. In ko jih delimo, ker živimo v Duhu, v svojem življenju izkušamo sadove Svetega Duha: ljubezen, veselje, mir, potrpežljivost, blágost, dobrotljivost, zvestobo, krotkost in skromnost.

Na ta binkoštni praznik ne pozabite, da imamo vse darove, ki jih potrebujemo, saj nam je bil dan dar Svetega Duha, Bog sam. Danes pri tej sveti maši Boga prejemamo na še en način: v sveti evharistiji. S tem darom, v katerem nam Jezus podarja samega sebe, nam sporoča svojo neizmerno ljubezen do nas. Ne glede na to, kateri jezik govorite, vam Jezus želi sporočiti svojo ljubezen v evharistiji. V tej daritvi smo združeni s Kristusom in drug z drugim in se krepimo. S to močjo še naprej oznanjajmo mogočna Božja dela, da bodo tudi prihodnji rodovi prejeli to, kar je prejela družina Poje in številne druge družine: krščansko vero in s tem večno življenje z Bogom v nebeškem kraljestvu.